CELEX: 62008TN0166
Language: el
Date: 2008-05-06 00:00:00
Title: Υπόθεση T-166/08: Αγωγή της 6ης Μαΐου 2008 — Ivanov κατά Επιτροπής

19.7.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 183/23
            
         Αγωγή της 6ης Μαΐου 2008 — Ivanov κατά Επιτροπής
   (Υπόθεση T-166/08)
   (2008/C 183/46)
   Γλώσσα διαδικασίας: η γαλλική
   Διάδικοι
   
      Ενάγων: Vladimir Ivanov (Boulogne Billancourt, Γαλλία) (εκπρόσωπος: F. Rollinger, δικηγόρος)
   
      Εναγομένη: Επιτροπή των Ευρωπαϊκών Κοινοτήτων
   Αιτήματα του ενάγοντος
   Ο ενάγων ζητεί από το Πρωτοδικείο:
   
               —
            
            
               να αναγνωρίσει ευθύνη της Επιτροπής για παραβίαση των αρχών της διαφάνειας, της χρηστής διοικήσεως, της απαγορεύσεως των δυσμενών διακρίσεων και της ίσης μεταχειρίσεως στο πλαίσιο της διαδικασίας προσλήψεως που κινήθηκε τον Μάιο του 2003 με την ανακοίνωση κενής θέσεως «συμβούλου πριν από τη διεύρυνση και πολιτικού εισηγητή» έχοντος ως βάση τη Σόφια·
            
         
               —
            
            
               να υποχρεώσει κατά το άρθρο 288, δεύτερο εδάφιο, της Συνθήκης περί ιδρύσεως της Ευρωπαϊκής Κοινότητας την Επιτροπή να αποκαταστήσει τη ζημία που του προκάλεσε·
            
         
               —
            
            
               κατά συνέπεια, να υποχρεώσει την εναγόμενη να καταβάλει στον ενάγοντα το ποσό των 180 000 ευρώ ως αποζημίωση·
            
         
               —
            
            
               καθώς και ποσό 10 000 ευρώ ως χρηματική ικανοποίηση λόγω της ηθικής του βλάβης·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα
   Ο ενάγων υπέβαλε, το 2003, υποψηφιότητα για μια θέση τοπικού υπαλλήλου στη Σόφια ως «συμβούλου πριν από τη διεύρυνση». Η υποψηφιότητά του απορρίφθηκε κατά το προκαταρκτικό στάδιο επιλογής λόγω της διπλής γαλλοβουλγαρικής ιθαγένειάς του, καθόσον μόνον οι υποψήφιοι που είχαν την ιθαγένεια ενός κράτους μέλους ήσαν επιλέξιμοι για τη θέση που επρόκειτο να καταληφθεί.
   Κατά τη διαδικασία προσλήψεως και μετά την απόρριψη της υποψηφιότητάς του, ο ενάγων εις μάτην ζήτησε από την Επιτροπή περισσότερες πληροφορίες σχετικά με τη διαδικασία και με τη δικαιολόγηση της απορρίψεως της υποψηφιότητάς του. Στη συνέχεια, προσέφυγε στον Ευρωπαίο Διαμεσολαβητή, ο οποίος συνήγαγε ότι από την πλευρά της Επιτροπής υπήρξε κακοδιοίκηση και παραβίαση της αρχής της απαγορεύσεως των δυσμενών διακρίσεων ή της ίσης μεταχειρίσεως.
   Με την παρούσα αγωγή, ο ενάγων ζητεί από το Πρωτοδικείο να αναγνωρίσει εξωσυμβατική ευθύνη της Επιτροπής για παραβίαση των αρχών της διαφάνειας, της χρηστής διοικήσεως, της απαγορεύσεως των δυσμενών διακρίσεων και της ίσης μεταχειρίσεως στο πλαίσιο της σχετικής διαδικασίας προσλήψεως.